Elin Tinholt

Elin Tinholt (født 13. september 1962 i Asker) er norsk dramatiker og manusforfatter.

Elin Tinholt har skrevet flere hørespill for NRK Radioteatret. I Duchas dans (2002) møter vi den unge legedatteren Dagny Juel (1867-1901) fra Kongsvinger som reiser til Berlin for å studere ved musikk-konservatoriet. Her blir hun raskt sentral i bohemkretsen og pleier omgang med kunstnere som Edvard Munch og August Strindberg. I Berlin møter hun også den polske dikteren Stanislaw Przbyszewski, som skal bli hennes ektemann. På denne tiden begynner Dagny Juel å skrive. Hun skriver flere noveller, skuespill og dikt. De fleste blir utgitt først lenge etter hennes død. I 1901 ble Dagny Juel skutt i Tbilisi, bare 34 år gammel. I Tinholts skuespill møter vi den unge, livsbejaende Dagny Juel i det hun ankommer Berlin, virvles inn i bohemkretsen og møter mannen som skal bli hennes skjebne.  Duchas dans ble også utgitt i bokform på Solum Forlag i 2002.

I 2007 tok Tinholt for seg en annen kvinnelig kunsterskjebne i hørespillet En kvinne som Nora. Laura Petersen (1849-1932) var bare 19 år gammel da hun i 1869 utga sin første bok: Brands døtre. Boken var et motsvar til Ibsens Brand. Ikke lenge etter møtte de to hverandre. Ibsen var på en tiden førtito og en feiret forfatter. Laura var over tyve år yngre. Ibsen inviterte Laura til Dresden. I løpet av Lauras to måneder lange opphold i den tyske byen ble de to nære venner. Ibsen ga Laura navnet Lerkefuglen. I 1873 giftet Laura Petersen seg med Victor Kieler og flyttet til Danmark. Etter kort tid ble mannen hennes syk. Legen mente det eneste som kunne redde ham var et opphold i sydligere strøk. Uten mannens viten lånte Laura Kieler penger til reisen. Hun havnet raskt i et økonomisk uføre. Hun opptok enda et lån. Da kausjonisten fikk problemer, skrev hun i desperasjon falsk på en veksel. Svindelforsøket ble oppdaget. Lauras mann forlangte skilsmisse. Barna ble tatt fra henne. Laura fikk sammenbrudd og ble sperret inne på asyl. I 1879 skriver Henrik Ibsen stykket Et dukkehjem, som skal bli hans store internasjonale gjennombrudd. I vide kretser ble Laura Kieler gjenkjent som modellen til Nora. Laura opplevde dette som en fornedrelse og et svik. Virkelighetens Nora forlot aldri barna sine. Virkelighetens Nora gikk aldri ut i friheten, men ble i stedet sperret inne på asyl. I hørespillet En kvinne som Nora har Laura Kieler nettopp mottatt beskjeden om at Henrik Ibsen er død. Hun gjenopplever deres første møte i Købehavn, tiden de hadde sammen i Dresden og husker sjokket og fortvilelsen over å finne seg utlevert i Et dukkehjem. Hun erindrer også den gangen hun oppsøkte ham for innstendig å be ham dementere ryktene om at hun var Nora. Hørespillet ble utgitt på Solum forlag i 2007. I radioteatrets oppsetning i 2007 hadde Iren Reppen rollen som Laura Kieler. Reppen skulle senere bli teatersjef ved Hålogaland Teater og i 2009 satte Hålogaland Teater opp en bearbeidet versjon av Tinholts stykke for scenen. Terje Mærli var regissør og i hans bearbeidelse ble også enkelte replikkvesklinger fra Ibsens Et dukkehjem, Når vi døde vågner og Laura Kielers stykke Mænd av ære, skrevet inn i sceneversjonen som bar navnet: Jeg er ikke Nora.

Elin Tinholt har ved flere anledninger skrevet teaterstykker som kan karakteriseres som stedsspesifikke. Teaterstykket Direktøren fra 2008, ble spilt 400 meter inn i fjellet, i Industrihall 13 på Raufoss. Storm og Silke fra 2010 ble skrevet spesielt for Balke-salen på Billerud på Peder Balke-senteret i Østre Toten. Stykket, som innledet virksomheten til det nyetablerte Teater Innlandet i 2010 omhandlet et tenkt kunstnermøte mellom den unge malerinnen Signe Scheel og den aldrende og syke landskapsmaleren Peder Balke.

I 2004 skrev Elin Tinholt i samarbeid med Terje Nilsen manus til den bredt anlagte TV-dokumentaren om Alf Prøysen: PRØYSEN. Samme året ga hun ut boken hvor flere av Prøysens venner og kollegaer ble intervjuet: Ti stemmer om venneskap og viser (2004) på Damm Forlag. I 2017 skrev hun manus til fire kortfilmer om Alf Prøysens liv og forfatterskap. Filmene vises på Prøysenhuset på Rudshøgda i Ringsaker.

I 2017 skrev Elin Tinholt lytteteatret Stenbergmonologene. Lytteteatret ble skrevet spesielt for Stenberg amtmannsgård på Toten. På det autentiske kjøkkenet fra midten av 1800-tallet kunne publikum lytte til tjenestejenta Elines historie. I stuen kunne de høre den aldrende Amalia Weidemanns beretning.

Verk 
Stenbergmonologene - Mjøsmuseet (2017)
Prøysen x 4 – fire kortfilmer om Alf Prøysens liv og forfatterskap, Prøysenhuset. (2017)
 Storm og silke – Teater Innlandet (2010, 2011)
 Direktøren – Vestre Toten kommune (2008)
 En kvinne som Nora – NRK Radioteatret (2007)
 PRØYSEN – dokumentar, Fabelaktiv/NRK (2004)
 Duchas dans – NRK Radioteatret (2002)

Referanser

Eksterne lenker 
 Elin Tinholt  i Manusbanken, Norske Dramatikeres forbund

Norske dramatikere